Αύγουστος Β΄ ο Δυνατός

Ο Αύγουστος Β΄ (γερμ. August II. der Starke, 12 Μαΐου 1670 – 1 Φεβρουαρίου 1733), πιο γνωστός ως Αύγουστος ο Δυνατός, ήταν Εκλέκτορας της Σαξονίας από το 1694 και, ως Αύγουστος Α΄, Βασιλιάς της Πολωνίας και Μέγας Δούκας της Λιθουανίας κατά τα έτη 1697–1706 και από το 1709 μέχρι τον θάνατό του το 1733. Ανήκε στον κλάδο των Αλβερτιδών του Οίκου των Βέττιν.

Βιογραφία
Ο Φρειδερίκος Αύγουστος γεννήθηκε στη Δρέσδη στις 12 Μαΐου 1670. Ήταν ο νεότερος γιος του εκλέκτορα Ιωάννη Γεωργίου Β΄ της Σαξονίας και της Άννας Σοφίας, κόρης του Φρειδερίκου Γ΄ της Δανίας. Ως δεύτερος γιος, ο Αύγουστος δεν περίμενε να κληρονομήσει το εκλογικό σώμα, αφού ο μεγαλύτερος αδερφός του, Ιωάννης Γεώργιος Δ΄ της Σαξονίας, ανέλαβε τη θέση μετά το θάνατο του πατέρα τους στις 12 Σεπτεμβρίου 1691. Ο Αύγουστος ήταν καλά μορφωμένος και πέρασε μερικά χρόνια σε ταξίδια και πολεμώντας εναντίον της Γαλλίας.

Η μεγάλη σωματική δύναμη του Αυγούστου του χάρισε τα προσωνύμια «Δυνατός», «Σάξονας Ηρακλής» και «Σιδηρούν Χέρι». Του άρεσε να δείχνει ότι ανταποκρίνεται στο όνομά του σπάζοντας πέταλα με γυμνά χέρια και ασχολούμενος με το πέταγμα αλεπούδων, κρατώντας το άκρο της σφεντόνας μόνο με το ένα δάχτυλό του, ενώ δύο από τους ισχυρότερους άνδρες στην αυλή του κρατούσαν το άλλο άκρο. Είναι επίσης αξιοσημείωτο για το πως ήταν πατέρας ενός πολύ μεγάλου αριθμού παιδιών.

Ο Αύγουστος παντρεύτηκε την Χριστιανή Εβεραρδίνη του Βρανδεμβούργου-Μπαϊρόιτ στο Μπαϊρόιτ στις 20 Ιανουαρίου 1693. Απέκτησαν έναν γιο, τον Φρειδερίκο Αύγουστο Β΄ (1696–1763), ο οποίος διαδέχθηκε τον πατέρα του ως Εκλέκτορας της Σαξονίας και Βασιλιάς της Πολωνίας ως Αύγουστος Γ΄.

Ενώ βρισκόταν στη Βενετία κατά την περίοδο του καρναβαλιού, ο μεγαλύτερος αδελφός του, ο εκλέκτωρ Ιωάννης Γεώργιος Δ΄, προσβλήθηκε από ευλογιά από την ερωμένη του, Μαγδαληνή Σίβυλλα του Νάιντσουλτς. Στις 27 Απριλίου 1694, ο Ιωάννης Γεώργιος Δ΄ πέθανε χωρίς νόμιμο διάδοχο και ο Αύγουστος έγινε Εκλέκτορας της Σαξονίας, ως Φρειδερίκος Αύγουστος Α΄.

Για να εκλεγεί βασιλιάς της Πολωνικής-Λιθουανικής Κοινοπολιτείας, ο Αύγουστος ασπάστηκε τον Ρωμαιοκαθολικισμό. Ως Καθολικός, έλαβε το Τάγμα του Χρυσόμαλλου Δέρατος από τον Αυτοκράτορα της Αγίας Ρωμαϊκής Αυτοκρατορίας και καθιέρωσε το Τάγμα του Λευκού Αετού, την υψηλότερη διάκριση της Πολωνίας. Ως εκλέκτορας της Σαξονίας, μνημονεύετε περισσότερο ως προστάτης των τεχνών και της αρχιτεκτονικής. Μετέτρεψε τη σαξονική πρωτεύουσα της Δρέσδης σε σημαντικό πολιτιστικό κέντρο, προσελκύοντας καλλιτέχνες από όλη την Ευρώπη στην Αυλή του. Ο Αύγουστος συγκέντρωσε επίσης μια εντυπωσιακή συλλογή έργων τέχνης και έχτισε πολυτελή μπαρόκ παλάτια στη Δρέσδη και τη Βαρσοβία. Το 1717 υπηρέτησε ως αυτοκρατορικός εφημέριος της Αγίας Ρωμαϊκής Αυτοκρατορίας.

Η βασιλεία του έφερε στην Πολωνία μερικές ταραγμένες στιγμές. Ηγήθηκε της Πολωνικής-Λιθουανικής Κοινοπολιτείας στον Μεγάλο Βόρειο Πόλεμο, ο οποίος επέτρεψε στη Ρωσική Αυτοκρατορία να ενισχύσει την επιρροή της στην Ευρώπη, ειδικά εντός της Πολωνίας. Η κύρια επιδίωξή του ήταν η ενίσχυση της βασιλικής εξουσίας στην Κοινοπολιτεία, που χαρακτηριζόταν από ευρεία αποκέντρωση σε σύγκριση με άλλες ευρωπαϊκές μοναρχίες. Προσπάθησε να επιτύχει αυτόν τον στόχο χρησιμοποιώντας ξένες δυνάμεις και έτσι αποσταθεροποίησε το κράτος. Ο Αύγουστος κυβέρνησε την Πολωνία με ένα διάλειμμα. το 1704 οι Σουηδοί εγκατέστησαν τον ευγενή Στανίσουαφ Λεστσύνσκι ως βασιλιά, ο οποίος βασίλεψε επίσημα από το 1706 έως το 1709 και μετά το θάνατο του Αυγούστου το 1733 που πυροδότησε τον πόλεμο της διαδοχής της Πολωνίας.

Το σώμα του Αυγούστου θάφτηκε στον βασιλικό Καθεδρικό Ναό Βάβελ στην Κρακοβία της Πολωνίας, αλλά η καρδιά του αναπαύεται στον Καθεδρικό Ναό της Δρέσδης. Ο μόνος νόμιμος γιος του, Αύγουστος Γ΄ της Πολωνίας, έγινε βασιλιάς το 1733.

Οικογένεια
Νυμφεύτηκε το 1693 τη Χριστιανή Εβεραρδίνη του Βρανδεμβούργου-Μπαϊρόιτ, κόρη του Χριστιανού Ερνέστου του Βρανδεμβούργου-Μπαϊρόιτ, και είχε τέκνα:
 Φρειδερίκος Αύγουστος Β΄ (1696 - 1763), Εκλέκτορας της Σαξονίας και, ως Αύγουστος Γ΄, Βασιλιάς της Πολωνίας.

Από μη νόμιμες σχέσεις είχε φυσικά τέκνα.

Από τη Μαρία Αουρόρα φον Καίνιγκσμαρκ:
 (νόθος) Μαυρίκιος (1696 - 1750), αξιωματικός της Αυστρίας και στρατάρχης της Γαλλίας.
Από την Άννα Αλοϋσία Μαξιμιλιάνε φον Λάμπεργκ δεν απέκτησε απογόνους.

Από την Ούρσουλα Καταρίνα φον Άλτενμποκουμ:
 (νόθος) Ιωάννης Γεώργιος (1704 - 1774), ιππότης, στρατάρχης της Σαξονίας και κυβερνήτης της Δρέσδης.
Από τη Φατίμα, Οθωμανή που αιχμαλωτίστηκε κατά τη μάχη της Βούδας και μετονομάστηκε σε Μαρία Αουρόρα φον Σπήγκελ, είχε τέκνα που έφεραν τον τίτλο του κόμη/κόμισσας του Ρουτόφσκι:
 (νόθος) Φρειδερίκος Αύγουστος (1702 - 1764), Κόμης του Ρουτόφσκι και στρατάρχης της Σαξονίας.
 (νόθη) Μαρία Άννα Αικατερίνη (1706 - 1746), παντρεύτηκε πρώτα τον Μίχαλ, Κόμη Μπιελίνσκι, και έπειτα τον Κλωντ Μαρί Νουαγιέλ, Κόμη του Μπελγκάρντ και του Αντρεμόν.
Από την Άννα Κονστάντια φον Μπρόκντορφ είχε τέκνα που έφεραν τον τίτλο του κόμη/κόμισσας του Κόζελ:
 (νόθη) Αυγούστα Άννα Κωνσταντία (1708 - 1728), παντρεύτηκε τον Χάινριχ Φρήντριχ, Κόμη του Φρίζεν.
 (νόθη) Φρειδερίκη Αλεξανδρινή (1709 - 1784), παντρεύτηκε τον Γιαν Κάντυ Μοστσύνσκι, θησαυροφύλακα της Πολωνίας.
 (νόθη) Φρειδερίκος Αύγουστος (1712 - 1770), Κόμης του Κόζελ.
Από την Ανριέτ Ρενάρ-Ντυβάλ είχε τέκνο που έφερε τον τίτλο της κόμισσας της Ορτσέλσκα:
 (νόθη) Άννα Καρολίνα (1707 - 1769), παντρεύτηκε τον Κάρολο Λουδοβίκο του Σλέσβιχ-Χόλσταϊν-Σόντερμπουργκ-Μπεκ.

Πρόγονοι

Παραπομπές

Πηγές
 Flathe, Heinrich Theodor (1878), "Friedrich August I., Kurfürst von Sachsen", Allgemeine Deutsche Biographie (ADB) (γερμανικά), Leipzig: Duncker & Humblot, 7: 781–4.

Πρίγκιπες-εκλέκτορες της Σαξονίας
Γερμανοί Λουθηρανοί
Μονάρχες της Γερμανίας
Γερμανοί Ρωμαιοκαθολικοί
Βασιλείς της Πολωνίας
Μεγάλοι Δούκες της Λιθουανίας
Οίκος των Βέττιν
Πολωνοί γερμανικής καταγωγής
Πολωνοί Ρωμαιοκαθολικοί
Ροδόσταυροι
Γερμανοί συλλέκτες έργων τέχνης
Ιππότες του Τάγματος του Χρυσόμαλλου Δέρατος
Αποδέκτες του Τάγματος του Λευκού Αετού (Πολωνία)
Ενταφιασμοί στον Καθεδρικό Ναό της Κρακοβίας